ชูหุ้นท็อปพิคกลุ่มการบินรับผลบวก 2 เด้ง ราคาน้ำมันลด-จำนวนเที่ยวบินพุ่งรับปีใหม่
ชูหุ้นท็อปพิคกลุ่มการบินรับผลบวก 2 เด้ง ราคาน้ำมันลด-จำนวนเที่ยวบินพุ่งรับปีใหม่
25 ธ.ค. 2561

“ข่าวหุ้นธุรกิจออนไลน์” ได้ทำการสำรวจรวบรวมบทวิเคราะห์ที่เกี่ยวกับบริษัทจดทะเบียนซึ่งดำเนินธุรกิจเกี่ยวกับการบิน และจำนวนนักท่องเที่ยวเนื่องจากในช่วงเทศกาลปีใหม่มีการเปิดเผยว่าตัวเลขเที่ยวบินเพิ่มสูงขึ้นถึง 6% จากช่วงเดียวกันเมื่อปีก่อน ซึ่งจำนวนเที่ยวบินที่สูงขึ้นนั้น เพื่อรองรับจำนวนนักท่องเที่ยวที่จะเพิ่มขึ้นอย่างมีนัยสำคัญ
โดยบริษัทหลักทรัพย์เคทีบี (ประเทศไทย) จำกัด  ระบุในบทวิเคราะห์ (25 ธ.ค.61) ว่า ปีใหม่เที่ยวบินเพิ่ม 6% อุตสาหกรรมการบินพุ่ง บริษัท วิทยุการบินแห่งประเทศไทย จำกัด (บวท.) เปิดเผยในช่วงเทศกาลปีใหม่ระหว่างวันที่ 28 ธ.ค.2018 ถึง 3 ม.ค.2019 คาดว่าปริมาณเที่ยวบินทั่วประเทศ มีจำนวน 19,867 เที่ยวบิน เฉลี่ย 2,838 เที่ยวบิน/วัน เพิ่มขึ้น 6% จากช่วงเวลาเดียวกันของปีก่อน โดยสนามบินที่มีประมาณเที่ยวบินมากสุด 4 อันดับ คือ สนามบินสุวรรณภูมิ, สนามบินดอนเมือ, สนามบินภูเก็ต และสนามบินเชียงใหม่ สำหรับปริมาณจราจรทางอากาศปี 2019 คาดว่าจะเพิ่มขึ้น 6% จากช่วงเดียวกันเมื่อปีก่อน เป็น 1.1 ล้านเที่ยวบิน จากปี 61 ที่คาดว่าจะอยู่ที่ 1.04 ล้านเที่ยวบิน
ทั้งนี้ มีมองเป็นบวกต่อธุรกิจสนามบินและสายการบิน โดยภาพรวมจำนวนเที่ยวบินยังคงมีการเติบโตได้ต่อเนื่อง โดยในช่วงเดือน ต.ค.-พ.ย.2018 จำนวนเที่ยวบินของ AOT มีการเติบโตเฉลี่ยราว 6% จากช่วงเดียวกันเมื่อปีก่อน
อย่างไรก็ตาม คาดว่าจำนวนผู้โดยสารจะมีการปรับตัวเพิ่มขึ้นในทิศทางเดียวกัน ซึ่งนับว่าจะมีทิศทางที่ดีขึ้นจากช่วงเดือน ต.ค.-พ.ย.2018 ที่ AOT มีจำนวนผู้โดยสารเพิ่มขึ้นเพียง 2-3% มองเป็นบวกระยะสั้นต่อ AOT ราคาเป้าหมาย 67 บาท แนะนำเก็งกำไร
โดย AOT ยังมีประเด็นบวกจากการที่คาดว่าในเดือน ม.ค.61 จะมีการออก TOR ประมูลดิวตี้ฟรีที่สนามบินสุวรรณภูมิ+ภูมิภาค ส่วนประเด็นเตรียมเซ็นสัญญาเช่า 5 สนามบินกับกรมธนารักษ์เดือน ม.ค.62 วงเงิน 2 พันล้านบาท จากเดิม 1 พันล้านบาท หลังหมดอายุสัญญาเดิมปลายปีนี้ คาดผลกระทบในด้าน Valuation มีไม่มาก
ส่วนกลุ่มสายการบินคาดว่าจะได้ประโยชน์เช่นเดียวกันจากจำนวนผู้โดยสารที่ฟื้นตัวและราคาน้ำมันเครื่องบิน (Jet Fuel) ที่ปรับตัวลดลงมากล่าสุดวานนี้ปิดที่ 70.4 $/Bbl ลดลง 25%  และลดลง 9% จากตั้งแต่ต้นปี ทั้งนี้ยังชอบ AAV มากสุด แนะนำ ซื้อ เป้าหมาย 5 บาท โดยคาดว่าจะได้ประโยชน์มากสุดจากกรณีน้ำมันที่ปรับตัวลดลง และ Load Factor ที่เริ่มกลับมาฟื้นตัวได้ใกล้เคียงกับปีก่อน
 
ด้าน นายนิตินัย ศิริสมรรถการ กรรมการผู้อำนวยการใหญ่ บมจ.ท่าอากาศยานไทย (AOT) หรือ ทอท. กล่าวว่า ในช่วงส่งท้ายปีเก่าต้อนรับปีใหม่ 2562 ทอท.คาดว่าจะมีผู้โดยสารเดินทางมาใช้บริการท่าอากาศยาน 6 แห่งของ ทอท.ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง (ทดม.) ท่าอากาศยานภูเก็ต (ทภก.) ท่าอากาศยานเชียงใหม่ (ทชม.) ท่าอากาศยานหาดใหญ่ (ทหญ.) และท่าอากาศยานแม่ฟ้าหลวง เชียงราย (ทชร.) (ข้อมูล ณ วันที่ 13 ธันวาคม 2561) ประมาณ 3.18 ล้านคน  หรือเฉลี่ยประมาณ 453,600 คนต่อวัน เพิ่มขึ้น 11.8% และมีเที่ยวบินประมาณ 18,300 เที่ยวบิน หรือเฉลี่ยประมาณ 2,610 เที่ยวบินต่อวัน เพิ่มขึ้น 12.6% เมื่อเทียบกับช่วงเดียวกันของปีก่อน
โดยที่ ทสภ.มีปริมาณการจราจรทางอากาศมากที่สุด คือ คาดว่ามีผู้โดยสารประมาณ 1.52 ล้านคน หรือเฉลี่ยประมาณ 217,000 คนต่อวัน เพิ่มขึ้น 15.3% และมีเที่ยวบินประมาณ 8,000 เที่ยวบิน หรือเฉลี่ยประมาณ 1,140 เที่ยวบินต่อวัน เพิ่มขึ้น 15.3% ส่วนที่ ทดม.คาดว่ามีผู้โดยสารประมาณ 887,000 คน หรือเฉลี่ยประมาณ 126,700 คนต่อวัน เพิ่มขึ้น 11.7% และมีเที่ยวบินประมาณ 5,400 เที่ยวบิน หรือเฉลี่ยประมาณ 770 เที่ยวบินต่อวัน เพิ่มขึ้น 10.2%
สำหรับท่าอากาศยานอีก 4 แห่งคาดว่าจะมีผู้โดยสารจำนวนมากเช่นกันเมื่อเทียบช่วงเดียวกันของปีก่อน คือ ที่ ทภก.คาดว่ามีผู้โดยสารประมาณ 365,000 คน หรือเฉลี่ยประมาณ 52,100 คนต่อวัน เพิ่มขึ้น 3.6% และ มีเที่ยวบินประมาณ 2,200 เที่ยวบิน หรือเฉลี่ยประมาณ 310 เที่ยวบินต่อวัน เพิ่มขึ้น 9.5% ด้าน ทชม.คาดว่า มีผู้โดยสารประมาณ 246,000 คน หรือเฉลี่ยประมาณ 35,100 คนต่อวัน เพิ่มขึ้น 5.0% และมีเที่ยวบินประมาณ 1,700 เที่ยวบิน หรือเฉลี่ยประมาณ 240 เที่ยวบินต่อวัน เพิ่มขึ้น 15.6% ส่วนที่ ทหญ.คาดว่ามีผู้โดยสารประมาณ 86,000 คน หรือเฉลี่ยประมาณ 12,300 คนต่อวัน เพิ่มขึ้น 6.4% และมีเที่ยวบินประมาณ 600 เที่ยวบิน หรือเฉลี่ยประมาณ 90 เที่ยวบินต่อวัน เพิ่มขึ้น 7.7% และที่ ทชร.คาดว่ามีผู้โดยสารประมาณ 73,000 คน หรือเฉลี่ยประมาณ 10,400 คนต่อวัน เพิ่มขึ้น 21.8% และมีเที่ยวบินประมาณ 400 เที่ยวบิน หรือเฉลี่ยประมาณ 60 เที่ยวบินต่อวัน เพิ่มขึ้น 8.5%
ด้านการเตรียมความพร้อมการอำนวยความสะดวกผู้โดยสาร ทอท.ได้ร่วมกับหน่วยงานในท่าอากาศยานอำนวยความสะดวกผู้โดยสารในขั้นตอนต่างๆ คือ การจัดพิธีปล่อยแถวการปฏิบัติงานของเจ้าหน้าที่เตรียมความพร้อมต้อนรับผู้โดยสารเดินทางช่วงเทศกาลปีใหม่ 2562 ณ ทสภ. ทดม. ทภก.และ ทชร. จัดตั้งศูนย์อำนวยความสะดวกผู้โดยสาร ณ ทสภ. ทดม.และ ทภก.เพื่อเป็นศูนย์กลางในการประสานความร่วมมือกับส่วนงานราชการ สายการบินและผู้ประกอบการในการอำนวยความสะดวกในกระบวนการเดินทางของผู้โดยสาร ทั้งขาเข้าและขาออกตลอดช่วงเทศกาลปีใหม่ พร้อมจัดเจ้าหน้าที่ประจำศูนย์ฯ ตลอด 24 ชั่วโมง
นอกจากการอำนวยความสะดวกในด้านต่างๆ แล้ว ทอท.ยังได้เพิ่มความเข้มงวดในด้านการรักษาความปลอดภัย โดยได้เพิ่มวงรอบในการตรวจตระเวนระงับเหตุ รวมทั้งประสานร่วมกับส่วนราชการต่าง ๆ ด้านการข่าว รวมทั้งขอความร่วมมือจากส่วนราชการ รัฐวิสาหกิจ สายการบิน และผู้ประกอบการในท่าอากาศยานเฝ้าสังเกตพื้นที่